Suomessa voitaisiin pohtia tupakoinnin ostokieltoa kaikille 2000-luvulla syntyneille ihmisille, kirjoittaa oikeustieteen professori ja eurovaaliehdokas Erkki Havansi (ps.) Puheenvuoron blogissaan.

Havansi ei suoranaisesti ilmoittaudu ”vuosituhannen tupakkalain” kannattajaksi, vaan kertoo haluavansa tuoda mielenkiintoisen idean esille.

–Toki idea aivan mutu-tuntumalta näyttää huomionarvoiselta. Vähentäisihän se varmaan joskus vuodesta 2018 alkaen tupakointia vuosikymmenten mittaan melkoisestikin, muttei toisaalta kaventaisi nykytupakoitsijoiden oikeuksia, Havansi pohdiskelee.

Havansin mainitsemaa mallia on harkittu käyttöön ainakin Australian Tasmanian osavaltiossa, kuten Uusi Suomi kertoi vuonna 2012. Laki kieltäisi myymästä tupakkaa ihmiselle, joka on syntynyt vuoden 1999 viimeisen päivän jälkeen, vaikka tämä olisi jo täyttänyt 18 vuotta.

–Ne 18 vuotta täyttäneet henkilöt, jotka ovat syntyneet viime vuosisadalla, olisivat edelleenkin ja vaikka kuolemaansa saakka oikeutettuja ostamaan ja maahan tuomaan tupakkatuotteita, Havansi selittää.

–Ne henkilöt, jotka ovat syntyneet tällä vuosituhannella eli 1.1.2000 tai myöhemmin, eivät edes 18 vuotta täytettyäänkään tulisi oikeutuiksi ostamaan tupakkatuotteita eikä tuomaan niitä maahan.

Tasmaniassa lakiesityksen ideana oli synnyttää ”tupakkavapaa sukupolvi”.

Lakimiehenä Havansi pohtii lain ihmisoikeudellista ulottuvuutta. Vanhimmat henkilöt, joita laki tulisi koskemaan, ovat nyt noin 13-vuotiaita, nuorimmat tänä vuonna syntyneitä vauvoja.

–Loukkaisiko näiden vauvojen tai 13-vuotiaiden perus- tai ihmisoikeuksia, jos heiltä nyt selostetulla laki-idealla vietäisiin oikeus ryhtyä runsaan neljän vuoden kuluttua eli 18 vuotta täytettyään laillisiksi tupakan ostajiksi ja maahantuojiksi? Havansi pohtii.

Idea ei ole Havansin oma, vaan tullut hänen tietoonsa kuulopuheena. Hän kyseleekin, kuka on laki-idean alkulähde. Yksi mahdollisuus voivat olla mainitun Tasmanian osavaltion lainsäätäjät.

Sosiaali- ja terveysministeriön virkamies Meri Paavola kommentoi ideaa Uudelle Suomelle viime vuonna todeten, että kyseessä on ”kiinnostava ajatus”. Käytännön pohdiskelussa idea ei kuitenkaan ollut.